किचन में बैठकर की पढ़ाई, माइक्रोसॉफ्ट में प्रोजेक्ट लीड किया; मेरा आत्मविश्वास ही मेरा मेकअप
देश की बेटी मीनू गुप्ता ने अमेरिका में भारत का नाम रोशन किया और हाल ही में मिसेज यूएसए यूनिवर्स का खिताब जीता। कभी अपने सांवले रंग के लिए लोगों के ताने सुनने वाली मीनू गुप्ता ने खूबसूरती का ताज जीतकर ये साबित कर दिया कि ठान लो तो कुछ भी नामुमकिन नहीं।
नैनीताल में सर्वेंट क्वार्टर में रहते, सरकारी स्कूल में जमीन पर बैठकर पढ़ते, घर में मेहमान आने पर किचन में पढ़ाई करते हुए, मैं ये तो जानती थी कि एक दिन मेरी मेहनत रंग जरूर लाएगी… लेकिन मैं अपने देश का नाम विदेश में रोशन करूंगी ये कभी सोचा नहीं था। आज पीछे मुड़कर देखती हूं तो इस बात पर यकीन बढ़ जाता है कि मेहनत कभी बेकार नहीं जाती।
देश की बेटी मीनू गुप्ता ने अमेरिका में भारत का नाम रोशन किया और हाल ही में मिसेज यूएसए यूनिवर्स का खिताब जीता। कभी अपने सांवले रंग के लिए लोगों के ताने सुनने वाली मीनू गुप्ता ने खूबसूरती का ताज जीतकर ये साबित कर दिया कि ठान लो तो कुछ भी नामुमकिन नहीं। मीनू ने अपनी सफलता के सफर की कहानी वुमन भास्कर को बताई।
मेरे सपने हमेशा से बड़े थे 
मैं ये मानती हूं कि आपका जन्म और परवरिश भले ही अभावों में हो, लेकिन आपका आगे का जीवन कैसे गुजरेगा ये आपके हाथ में होता है। हालात को कोसने के बजाय उनसे लड़ने वाले ही जिंदगी में कामयाब होते हैं और दूसरों के लिए रोल मॉडल बनते हैं। बहुत ही सीमित संसाधनों के साथ बड़े होने के दौरान मैंने महसूस किया कि शिक्षा ही वो हथियार है जो मेरी जिंदगी बदल सकता है।
स्टोरी में आगे बढ़ने से पहले पोल के माध्यम से अपनी राय साझा करते चलें...
माता-पिता को चिंता थी कि मेरी शादी कैसे होगी 
मेरी मम्मी बनारस, पापा नवाबगंज बरेली से हैं। पापा गोरे और मां सांवली हैं। मुझे मां का रंग मिला इसलिए मेरे पेरेंट्स को यही चिंता सताती कि हमारी सांवली प्यारी बेटी की शादी कैसे होगी। हम तीन भाई बहनों में मैं सबसे ज्यादा सांवली हूं। मेरी छोटी बहन बहुत गोरी है इसलिए उसे सारा अटेंशन मिलता। मुझे बहुत बुरा भी लगता, लेकिन मैं कर भी क्या सकती थी।
पढ़ाई को पावर टूल बनाया 
पापा को मुझ पर पूरा भरोसा था। वो रंगभेद की बातों से दूर रखने के लिए हमेशा मेरा हौसला बढ़ाते। पापा ने मुझसे कहा, “पढ़ाई को अपना पावर टूल बनाओ, फिर सब तुम्हारी तारीफ करेंगे।” मैंने पापा की बात मानी और खुद को पढ़ाई में व्यस्त कर लिया। पढ़ाई ही मेरा हथियार बनी और मैं कामयाबी की सीढ़ियां चढ़ती चली गई।
घर छोटा था इसलिए किचन में पढ़ती थी 
पापा शुगर फैक्ट्री में काम करते थे, स्पोर्ट्स में भी अच्छे थे। पापा की नौकरी के कारण हमारा बचपन और पढ़ाई नैनीताल के छोटे से इलाके ‘किच्छा’ में हुई। फ्रेंड्स बाद में ‘किच्छा’ को ‘कच्छा’ कहकर मेरा खूब मजाक उड़ाते थे। पापा की सैलरी कम थी और हम सब सर्वेंट क्वार्टर में रहते थे। जब कभी घर में मेहमान आते तो मैं किचन में बैठकर पढ़ाई करती।
मेरी पढ़ाई सरकारी स्कूल में हिंदी मीडियम से हुई। स्कूल में बेंच नहीं होती थीं इसलिए हम जमीन में बैठकर पढ़ते। टीचर्स रेगुलर नहीं आते तो खुद से पढ़ाई करने में बहुत मेहनत करनी पड़ती। मैं एक्स्ट्रा करिकुलर्स एक्टीविटीज में अच्छी रही हूं, हर एक्टिविटी में बढ़-चढ़कर हिस्सा लेती थी।
पढ़ाई में स्कॉलरशिप काम आई 
मैंने पंतनगर एग्रीकल्चर यूनिवर्सिटी से ग्रेजुएशन किया। पढ़ाई में अच्छी थी इसलिए मुझे पांच हजार रुपए स्कॉलरशिप मिलती थी। फिर मैंने ह्यूमन डेवलपमेंट में मास्टर्स किया। मैं एमबीए करना चाहती थी, लेकिन इसके लिए हमारे पास पैसे नहीं थे। भाई इंजीनियरिंग कर रहा था, पापा इससे ज्यादा फीस नहीं भर सकते थे।
हम अपना कद खुद बढ़ाते हैं 
मैं ये बहुत जल्दी समझ गई थी कि आप अपनी जितनी कीमत लगाते हैं, दुनिया भी आपको उतना ही महत्व देती है। इसलिए अपनी अहमियत बढ़ाओ। आगे बढ़ने के लिए खूब मेहनत करो। मैं खुशनसीब हूं कि मुझे बहुत अच्छे प्रोफेसर और फ्रेंड्स मिले, जिन्होंने मुझे आगे बढ़ने में मदद की। मेरी पढ़ाई हिंदी मीडियम में हुई इसलिए मैंने अपनी इंग्लिश पर बहुत काम किया ताकि किसी भी मामले में किसी से पीछे न रह जाऊं।
अमेरिका जाने से डर रही थी 
मास्टर्स के दौरान मैं अपने होने वाले मेरे ससुराल वालों और पति से दिल्ली में पहली बार मिली। मन में डर भी था कि अमेरिका में रहने वाला व्यक्ति मुझे क्यों पसंद कर रहा है। शादी दो साल बाद होने वाली थी इसलिए मुझे अपने आपको और ज्यादा ग्रूम करने का मौका मिल गया। मेरे ससुर नेपाल से हैं और सास बनारस से, हमारी शादी भी बनारस में हुई।
विदेश पहुंचकर कल्चरल शॉक से गुजरी 
मेरे जैसी लड़की के लिए विदेश में खुद को सैटल करना इतना आसान नहीं था। वहां की लाइफस्टाइल बहुत अलग है। शुरुआत में मुझे काफी मुश्किल हुई, वहां के सांस्कृतिक माहौल से तालमेल बिठाने में मुझे काफी वक्त लगा। लेकिन मैंने खुद को उस माहौल में ढाल ही लिया। अमेरिका पहुंचकर भी मैंने खुद पर बहुत काम किया। अपनी इंग्लिश को और पॉलिश किया। अमेरिका में मैंने सबसे पहले लाइब्रेरी में काम किया।
मैं हर रोज कुछ नया सीखती 
मेरे सपने बड़े थे इसलिए मुझे मेहनत भी ज्यादा करनी थी। काम के साथ साथ मैंने स्विमिंग, ड्राइविंग भी सीखी। मैं ये मानती हूं कि सीखने की कोई उम्र नहीं होती, हर उम्र में हमें अपने हुनर और काबिलियत को बढ़ाते रहना चाहिए। इससे हमारे जीवन में कभी नीरसता नहीं आती और हम आगे बढ़ते जाते हैं।
मैं खूबसूरत दिखना चाहती थी 
बचपन से मुझे मेरे सांवले रंग के लिए बहुत बातें सुनने को मिलती रही हैं। इसलिए मैं हमेशा से सुंदर दिखने का सपना पालती। मुझे सुंदर दिखने का बहुत मन करता। इसके लिए मैंने अपनी बॉडी पर काम किया, अपनी फिटनेस और लुक्स को निखारा। ब्यूटी पेजेंट के लिए खुद को तैयार किया। मेरे लिए बिकिनी पहनना बहुत बड़ा फैसला था। मैं सोच कर भी शर्म से गढ़ जाती।
2023 में मिसेज यूएसए यूनिवर्स का ताज जीतने से पहले मैं 2021 में मिसेज एशिया अमेरिका का क्राउन भी जीत चुकी हूं। मैंने खुद नहीं सोचा था कि जिस लड़की को उसके रंग के लिए उसके अपने देश में कमतर समझा जाता रहा है वो एक दिन अमेरिका पहुंचकर खूबसूरती का ताज जीतेगी।
कभी कभी शो-ऑफ भी जरूरी है 
आज के कॉम्पटीशन के समय में अपने टैलेंट को बढ़ाना और उसका शो-ऑफ करना, दोनों काम जरूरी हैं। आपका व्यवहार, कॉन्फिडेंस, शो-ऑफ और खुद को प्रेजेंट करने का अंदाज ही आपको भीड़ से अलग बनाता है। कामयाबी के लिए सारी क्वालिटीज जरूरी हैं।
मैं महिलाओं के लिए काम करना चाहती हूं 
मेरे पेरेंट्स ने सिखाया कि कड़ी मेहनत और लगन से कुछ भी हासिल किया जा सकता है। उनका ये मानना है कि अपनी तरक्की के साथ साथ दूसरों को भी आगे बढ़ने में मदद करनी चाहिए। उनकी यही सीख मुझे दूसरों की मदद करने के लिए प्रेरित करती है और मुझसे जो मुमकिन होता है मैं करती हूं।
अमेरिका में खुद को सैटल करने के साथ ही माइक्रोसॉफ्ट जैसे ग्रुप में काम करने का सफर आसान नहीं था। मेरी मेहनत ने ही मुझे यहां तक पहुंचाया है। माइक्रोसॉफ्ट कॉर्पोरेशन में मैंने अरबों डॉलर के बिजनेस को लीड किया। टेक्नोलॉजी में महिलाओं के लिए डायवर्सिटी इन्क्लूजन एक्टिविस्ट और करियर मेंटर रही हूं। मैं भारत और नेपाल के उन एनजीओ की पैरवी करती हूं जो वंचित लोगों की जिंदगी संवारने का काम कर रहे हैं। मैं उनके लिए सॉन्ग, डांस और पार्टनरशिप से फंड जुटाती हूं।
आत्मविश्वास ही असली मेकअप है 
हर कदम पर साथ देने वाले हमसफर (विशाल गुप्ता) की पत्नी और दो बच्चों (बेटा हृदय और बेटी इदाया) की मां बनने के बाद जिंदगी के अब तक के तमाम अनुभवों ने मुझे सिखाया कि आत्मविश्वास से बढ़िया कोई मेकअप नहीं। कॉन्फिडेंस आपके अंदर छिपा एक पावरफुल मेकअप ब्रांड है। मेरा ये मानना है कि हर लड़की को ये सिखाया जाना चाहिए कि असली खूबसूरती अंदर से आती है। आपके कॉन्फिडेंस की चमक आपके चेहरे और व्यक्तित्व से झलकती है।